Nemendur í sumarreiðskólanum hjá Hestalífi vildu eiga kost á vetrarreiðskóla . Mynd frá Þórdísi Önnu . Marga dreymir um að stunda hestamennsku en eru kannski ekki tilbúnir til að kaupa sér hest , hnakk og beisli og allt annað sem til þarf til þess að byrja . Þá getur komið sér vel að geta haft aðgang að hesti og búnaði og auk þess lært allt sem þarf að læra um hestinn og hestamennsku . Reiðskólinn Hestalíf , sem staðsettur er í Spretti og hefur starfað undanfarin tvö sumur býður nú einnig upp á vetrarreiðskóla . Fyrst verður jólareiðskóli þar sem boðið er upp á tvö þriggja daga námskeið , en að sögn Þórdísar Önnu Gylfadóttur reiðkennara er þegar uppselt í jólareiðskólann . Í janúar hefst vetrarreiðskólinn og er þá boðið upp á fjögurra vikna námskeið þar sem kennt er tvisvar í viku , annars vegar fyrir börn og unglinga og hins vegar fyrir fullorðna . Einnig er boðið upp á sex vikna námskeið og er þá kennt einu sinni í viku , annars vegar fyrir börn og unglinga en hins vegar fyrir fjögurra til sjö ára börn . Einkatímar eru líka í boði . Kennsla fer fram í reiðhöll , í reiðgerði og í reiðtúrum á svæði hestamannafélagsins Spretts . Farið verður yfir öll helstu atriði sem snúa að hestamennskunni en aðeins eru fjórir til fimm í hverjum hópi . Námskeiðin eru fyrir fólk á öllum getustigum og er boðið upp á trausta og vel tamda hesta við hæfi hvers og eins . Þórdís Anna er með mikla reynslu en hún er menntaður reiðkennari frá Háskólanum á Hólum . „ Þetta er í fyrsta skipti sem við bjóðum upp á vetrarreiðskóla , “ sagði Þórdís Anna í samtali við Hestamennsku . „ Ég og Erla Guðný systir mín höfum rekið reiðskólann Hestalíf yfir sumarið en við fundum að krakkarnir sem koma til okkar á sumrin vilja gjarnan halda áfram yfir vetrartímann . Foreldrarnir kvarta yfir því hve lítið er í boði á veturna og vilja mjög gjarnan styðja börnin sín í hestamennskunni sem þeim finnst vera heillandi . Krakkarnir læri að umgangast dýrin og taka ábyrgð , en jafnframt þykir mörgum það of mikil skuldbinding að kaupa hest og hugsa um hann alla daga . Það vantar einhverja brú þarna á milli og því fannst mér liggja beint við að bjóða upp á vetrarreiðskóla . Við byrjum á þriggja daga námskeiðum í kringum jól og áramót og mér finnst það sýna að áhugi er á þessu að þegar er uppselt á þau námskeið , “ sagði Þórdís Anna . Þó nokkuð er farið að bókast á námskeiðin sem hefjast í janúar og sagðist Þórdís Anna hafa fengið mörg símtöl frá fullorðnu fólki sem hefur áhuga á að byrja í reiðskólanum . „ Þetta er fólk sem er í alls konar aðstæðum . Sumir hafa átt hest og hafa kannski vaxið upp úr honum . Þeir hafa áhuga á að fá sér nýjan hest , en vilja geta prófað sig áfram með alls konar hesta áður en þeir ákveða að kaupa . Það getur verið mikið stökk að skipta um hest eftir að hafa kannski verið á sama hestinum í 10 ár . Aðrir hafa keypt hest sem ekki hefur reynst þeim vel eða eitthvað hefur komið upp á og vilja byggja kjarkinn upp aftur . Enn aðrir hafa verið í hestamennsku sem börn og þá langar að byrja aftur , en vilja ekki kaupa sér hest og allan búnað til að byrja með . Fólkið er því að forvitnast um hvort þessi námskeið henti því , sem ég tel að þau geri . “ Þórdís Anna segist vera með góða og vel tamda hesta en hvernig hefur henni gengið að koma sér upp slíkum hestum ? „ Við systurnar og mamma okkar erum í hestamennskunni og eigum við orðið nokkuð stóran hóp af hrossum auk þess sem við ræktum hross frá Hofsstöðum í Garðabæ sem hafa reynst okkur mjög vel . Systir mín á þrjár stelpur sem eru allar á kafi í hestamennsku og hún hefur því þurft að eiga nokkur mjög góð hross fyrir þær í gegnum tíðina . Hestarnir sem eru í reiðskólanum eru hestar sem við systurnar höfðum keppt á og sumir hafa farið í gegnum Hólaskóla með mér . Þetta eru hestar sem mamma mín , sem er komin yfir sjötugt , ríður á og fer á í hestaferðir . Systurdætur mínar hafa keppt á þeim , riðið út á og leikið sér á þeim . Sem betur fer höfum við haldið í þá en ekki látið þá frá okkur . Þörfin fyrir svona hesta kemur alltaf upp aftur og aftur . Við erum mjög duglegar að kaupa hesta og rækta hesta en mjög lélegar í að selja hesta þannig að hrossastóðið okkar stækkar jafnt og þétt . “ segir Þórdís Anna hlæjandi . „ Við vorum því komnar með svolítinn hóp af fullorðnum , góðum hestum , og þeir voru bara að eldast í sveitinni og voru lítið notaðir . Við höfðum hugsað lengi um að stofna reiðskóla og þessir hestar smellpassa í hlutverk reiðskólahesta . Reiðskólinn hefur haft mjög góð áhrif á þá og segja má að þeir séu orðnir ungir aftur . “ Systurnar ákváðu að stofna reiðskólann og sjá alls ekki eftir því . Þær bjóða upp á bæði bóklega og verklega tíma og farið er á hestbak bæði fyrir og eftir hádegi . Hver og einn fær úthlutað hesti og búnaði sem viðkomandi hefur á námskeiðinu út af fyrir sig . Í sumarreiðskólanum eru aðeins 10 - 12 nemendur á hverju námskeiði og tveir reiðkennarar auk aðstoðarmanna . „ Við bjóðum upp á mikla kennslu og það er mikið farið á hestbak . Þannig er þetta í sumarskólanum og þannig verður það einnig í vetrarskólanum . Ég verð að vísu eini reiðkennarinn ásamt aðstoðarmanneskju , en þá verða bara fjórir til fimm nemendur á hverju námskeiði . Við höfum það einnig þannig að hver og einn fær sinn hest og búnað sem hann hugsar um allan tímann . Stóra systir verður samt á kantinum ef á þarf að halda . Ég treysti hestunum mjög vel , enda góðir og mikið tamdir . Þarna eru fullorðnir , mjög lífsreyndir hestar en einnig yngri hestar sem ég þjálfa og ríð sjálf . Þeir eru líka í boði fyrir fólk sem er komið lengra . Hestarnir sem ég er með í reiðskólanum henta því fólki á breiðu getubili . Í reiðskólanum fer ég alltaf með , það er því alltaf kennsla , þó mismikil . En þetta geri ég einnig til þess að ganga úr skugga um að allt sé í lagi og öryggið sé í fyrirrúmi . Ég vona að þessi þjónusta falli fólki vel í geð og að hún þróist áfram með tímanum , “ sagði Þórdís Anna að lokum .